½ ár seinni fór Reidar í holt við behandlara-útbúgvingina. Hann hevði rættiliga góðar stundir at lesa tá, tí hann var í pápa farloyvi. Tá farloyvistíðin var liðug, fór Reidar til arbeiðis aftur sum vanligt og 2 mánaðir seinni í starvsvenjing á ymsu deildunum á LSH. Hann var á B8, á skurðgongini og á skaðastovuni; alt sum liður í behandlara-útbúgvingini, sum hann nú er liðugur við. Reidar hevur funnið sína røttu hyll! Reidar heldur at hvør dagur og hvør einstøk støða er ein avbjóðing. Hann veit ongantíð, hvat verður á skránni og heldur tað er eitt sera spennandi starv. Reidar er sera glaður fyri tann lærdóm, sum hann hevur nomið sær á Heilsuskúlanum og heldur sjálvur, at tað er ein stórur fyrimunur fyri hann, at hann hevur lært so nógv um t. d. samskiftið, umsorgan, virðing o. s. fr. á Heilsuskúlanum. Hann kemur sum sjúkraflutningfólk í samband við sera nógv og ymisk menniskju, sum øll hava brúka fyri hansara yrkisførleikum. Sera umráðandi, at hann dugir at seta seg í teirra støðu og dugir at samskifta á rættan hátt. Reidar hevur lesi- og skrivitrupulleikar og er sera takksamur fyri góðu hjálpina, ið hann fekk á Heilsuskúlanum. Eisini eftir loknan lestur, tá hann var farin í holt við útbúgvingina til behandlara, og hevði tørv á at fáa eina váttan frá Heilsuskúlanum uppá sínar trupulleikar, so hann kundi fáa atgongd til alt tilfarið, sum hann skuldi lesa, á ljóðfíli. Heilsuskúlin hevur orðblindalærara, sum hevur myndugleika at skriva slíka váttanir. Víðari útbúgving Vilt tú vita meira um víðari útbúgving, kanst tú fara inn á www. ug. dk Sum heilsuhjálpari, kanst tú útbúgva teg víðari til heilsurøktara. Sum heilsurøktari kanst tú fara víðari til fysioterapeut, ergoterpeut, sosialráðgeva, sjúkararøktarfrøðing ella námsfrøðing í Danmark. Um tú ætlar víðari til sjúkrarøktarfrøðing Munur er á donsku og føroysku sjúkrarøktarfrøðiútbúgvingunum og upptøkukrøvini eru ymisk. Tí ber enn ikki til at fara beinleiðis víðari í Føroyum við heilsurøktaraútbúgving, eins og í Danmark. Í Føroyum er sjúkrarøktarfrøðiútbúgvingin á hægri støði enn í Danmark. Tí krevst studentsprógv fyri at koma inn í Føroyum. Tað er ikki krav í Dk. Føroyska sjúkrarøktarfrøðiútbúgvingin er bachelor of science-Universitetsútbúgving- og er ½ ár longri enn danska útbúgvingin. Danska sjúkrasystraútbúgvingin er proffesións bachelor-ið fyrigongur á proffesiónsháskúla. Víðari til m. a. fysioterapeut Heilsurøktaraútbúgvingin gevur ymiskar møguleikar at søkja víðari lesnað innan m. a. heilsufak. Heini Larsen hevur tikið bæði heilsuhjálpara- og heilsurøktaraútbúgving á Heilsuskúlanum. Hann hevur síðani lisið til fysioterapeut. Fyri at røkka hesum máli, valdi Heini Heilsuskúla Føroya fram um Studentarskúla, tí møguleiki var at fara til m. a. fysioterapeut við hesum útbúgvingum. Tilsamans eru báðar útbútbúgvingarnar góð 3 ár til longdar. Tað tiltalaði hann at fara á Heilsuskúla, tí hann hevði møguleika fyri at ogna sær royndir at arbeiða við menniskjum. Royndir, sum hava stóran týdning fyri yrkið hansara sum fysioterapeutur. Heini er sera glaður fyri sítt val. Eisini sigur Heini, at tað er ein fyrimunur at kunna forvinna sær pening, sum ískoytið til útbúgvingarstuðulin, tá ein er heilsurøktari frammanundan.